Diari Oficial de la Generalitat Valenciana


Sumari del DOGV 4281, del 28-06-2002 (2002/7054)

RESOLUCIÓ de 25 de juny de 2002, del director general de Justícia, per la qual s'obri la convocatòria pública per a la constitució de les borses de treball, per a la provisió de vacants dels cossos d'oficials, auxiliars i agents, de l'Administració de Justícia a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4281

Data del DOGV
:   28-06-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/7054


Data del document
:   25-06-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * treball temporal
    * personal de l'administració de justícia
    * concurs administratiu

RESOLUCIÓ de 25 de juny de 2002, del director general de Justícia, per la qual s'obri la convocatòria pública per a la constitució de les borses de treball, per a la provisió de vacants dels cossos d'oficials, auxiliars i agents, de l'Administració de Justícia a la Comunitat Valenciana. [2002/X7054]
  
L'Orde de l'11 de juny de 2002 (DOGV núm. 4278, de 25.6.02) de la Conselleria de Justícia i Administracions Públiques, sobre la constitució de Borses de Treball per a la provisió de vacants dels Cossos de Metges Forenses, Oficials, Auxiliars i Agents de l'Administració de Justícia, a la Comunitat Valenciana, establix el procediment per a la formació de les borses de treball per a cobrir temporalment llocs de les plantilles dels òrgans judicials, fiscalies i servicis de l'Administració de Justícia.
  
Segons disposa l'article 5 de la citada orde, la constitució de les borses correspon a la Direcció General de Justícia, mitjançant resolució publicada en el Diari Oficial de la Generalitat Valenciana.
  
En conseqüència, oïdes les centrals sindicals integrants de la Mesa Sectorial, són convocades les esmentades borses de Treball, d'acord amb les bases següents:
  
Primera
  
S'obri la convocatòria pública per a la constitució de les borses de Treball per al nomenament de funcionaris interins en els òrgans de l'Administració de Justícia a la Comunitat Valenciana, les quals, amb caràcter provincial, tindran el nombre màxim d'integrants següents:
  
Els llocs reservats per a minusvàlids seran coberts pels qui tinguen la condició legal de persones amb discapacitat de grau igual o superior al 33%, sempre que acrediten l'indicat grau de discapacitat i la compatibilitat funcional amb l'exercici de les tasques que corresponen al Cos de la Borsa a la qual opten.
  
Els llocs no coberts per la quota de minusvàlids s'incorporaran a la general.
  
Segona. Requisits dels aspirants
  
Per a concórrer a les borses de treball els aspirants han de reunir els requisits següents:
  
1. Ser espanyol, major d'edat i no haver arribat a l'edat de jubilació.
  
2. Estar en possessió del títol exigit en els respectius reglaments orgànics per a l'ingrés en el Cos de la Borsa a la qual opten.
  
3. No haver sigut condemnat, ni estar processat, ni inculpat per delicte dolós, llevat del cas que s'haguera obtingut la rehabilitació o haguera recaigut en la causa una interlocutòria de sobreseïment.
  
4. No estar inhabilitat per a l'exercici de les funcions públiques.
  
5. No haver sigut separat, mitjançant procediment disciplinari d'un Cos de l'Estat, de les comunitats autònomes o de les administracions locals, ni suspés per a l'exercici de les funcions públiques, en via disciplinària o judicial, llevat que haguera sigut degudament rehabilitat.
  
6. No patir cap defecte físic o malaltia que l'incapacite per a l'exercici del lloc.
  
7. Residir a la província on sol·licite l'admissió.
  
8. No haver sigut exclòs de l'anterior borsa de treball de personal de l'Administració de Justícia, per alguna de les causes assenyalades en l'article 12.2, apartats 1, 2 i 3, de l'Orde de 2 d'agost de 1999.
  
9. Les persones que opten a les borses de treball d'Oficials i Auxiliars hauran d'acreditar, de forma fefaent, tindre coneixements de mecanografia i informàtica. Els coneixements d'informàtica hauran d'estar referits a tractaments de texts i/o bases de dades. S'exceptua d'este requisit els qui acrediten haver treballat com a oficial o auxiliar interí en l'Administració de Justícia.
  
Tercera. Sol·licituds
  
1. Els qui vulguen ser inclosos en les borses de treball únicament podran optar per la província on estiguen domiciliats, i hauran de presentar una única instància, on indicaran cadascuna de les borses a les quals opten.
  
Les sol·licituds seran presentades segons el model que s'acompanya com a annex I i aniran dirigides al director general de Justícia
  
2. Els models d'instància seran facilitats en qualsevol de les oficines PROP de la Generalitat Valenciana.
  
3. El termini de presentació de sol·licituds és de 20 dies naturals, comptadors a partir del sendemà de la publicació de la present convocatòria en el Diari Oficial de la Generalitat Valenciana.
  
4. Els qui estiguen exercint funcions com a interins en l'Administració de Justícia, tant a l'inici del termini de presentació de sol·licituds com a l'acabament, també hauran de presentar sol·licitud si volen ser inclosos en les borses de treball, així com la documentació indicada en la base quarta.
  
5. Les instàncies hauran de presentar-se en qualsevol dels registres de les oficines PROP de la Generalitat Valenciana.
  
També podran trametre's per qualsevol de les modalitats establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el supòsit de tramesa d'instàncies a través de les oficines de correus, estes hauran de presentar-se en sobre obert per a ser datades i segellades pel funcionari de correus abans de ser certificades. Els participants enviaran la instància que continga el segell de l'oficina de correus, sense que puga admetre's passat el termini de presentació d'instàncies aquella que no complisca amb este requisit.
  
Quarta. Documentació a aportar
  
Les sol·licituds hauran d'anar acompanyades d'originals o fotocòpies compulsades de la següent documentació:
  
1. Acreditació dels requisits:
  
1.1 Document Nacional d'Identitat per els dos costats.
  
1.2. Titulació exigida per a l'ingrés en el Cos corresponent:
  
- Oficials: batxiller o equivalents.
  
- Auxiliars: graduat en Educació Secundària o equivalent.
  
- Agents: certificat d'escolaritat o l'acreditació a què es referix l'article 15.2 del Reial Decret 1.007/1991, de 14 de juny.
  
1.3 Certificat d'empadronament o residència quan el domicili que figure en el DNI no coincidisca amb la província a la borsa de Treball a què s'opta.
  
1.4 Les persones que concórreguen a la quota de minusvàlids hauran d'aportar necessàriament els certificats següents:
  
- Certificat acreditatiu de la minusvalidesa, indicant el grau de discapacitat.
  
- Certificat acreditatiu de la compatibilitat funcional per a l'acompliment de les tasques que corresponguen al Cos de la Borsa a la qual opten.
  
1.5 Les persones que opten a les borses de treball d'Oficials i/o Auxiliars acreditaran els coneixements d'informàtica i mecanografia mitjançant certificat acreditatiu d'haver realitzat cursos de tractaments de texts i/o bases de dades i mecanografia o d'haver exercit treballs en què s'exigien estos coneixements. Les persones que acrediten haver treballat com a oficial o auxiliar interí en l'Administració de Justícia, no hauran de presentar este certificat.
  
2. Acreditació dels mèrits:
  
2.1 Servicis en l'Administració de Justícia.
  
Per a acreditar tals servicis s'aportarà certificat del fiscal cap, secretari judicial o cap de l'organisme corresponent, segons model que s'acompanya com annex II.
  
Els servicis prestats com a interí en òrgans judicials a la Comunitat Valenciana, des de l'1 de gener de 1997, s'hauran d'indicar en la instància, però no caldrà l'acreditació documental.
  
2.2 Servicis en una altra Administració pública.
  
Per tal d'acreditar els servicis s'aportarà certificat expedit per funcionari competent, segons model que s'acompanya com a annex III.
  
2.3 El fet d'haver aprovat algun exercici de l'última oposició convocada per a l'accés al Cos de la Borsa a la qual s'insta no haurà d'acreditar-se, si bé ha de fer-se constar en la instància per a ser considerat com a mèrit.
  
2.4 Certificat expedit per la Junta Qualificadora de Coneixements de Valencià, o títol homologat segons l'Orde de 16 d'agost de 1994 de la Conselleria d'Educació i Ciència, modificada per Orde de 22 de desembre de 1995 i Orde de 24 de juny de 1999, de la Conselleria de Cultura, Educació i Ciència, sobre certificats oficials de coneixements de valencià.
  
2.5 Coneixements d'informàtica.
  
Per a acreditar com a mèrit el coneixement d'informàtica, hauran de presentar-se certificats acreditatius d'haver realitzat cursos de tractament de texts o bases de dades, amb la indicació del nombre d'hores del curs.
  
El certificat haurà de ser expedit o homologat per una Administració pública competent.
  
Cinquena
  
Finalitzat el termini de presentació d'instàncies, la Direcció General de Justícia procedirà a la realització dels tràmits següents:
  
1. Seran desestimades d'ofici les sol·licituds presentades fora de termini, que no s'ajusten al model o no aporten la documentació acreditativa de reunir els requisits que s'exigixen en la base segona.
  
2. S'avaluaran els mèrits acreditats segons el barem contingut en l'article 8 de l'Orde de l'11 de juny de 2002.
  
Els mèrits o circumstàncies no al·legats en la instància i/o no acreditats, no es tindran en compte a l'hora del seu baremació.
  
3. La Comissió Mixta d'Estudi de Discapacitats, regulada en el capítol IV de l'Orde d'11 de juny de 2002, avaluarà les capacitats residuals de les persones que, amb la condició legal de minusvalidesa, participen en la convocatòria, i podran citar els interessats, si és necessari, per a realitzar la pertinent revisió que acredite la compatibilitat amb les funcions a exercir en els llocs de treball a què opten.
  
4. Els aspirants s'ordenaran conforme a la puntuació obtinguda. En cas d'empat primarà la puntuació obtinguda en cada apartat del barem. començant pel primer. De persistir l'empat, es dirimirà en favor del sol·licitant de major edat.
  
Sisena. Constitució i publicació de les borses
  
1. Elaborades les borses conforme a la base anterior, seran lliurades a les organitzacions sindicals integrants de la mesa sectorial de Justícia de la Generalitat Valenciana per a que informe en un termini de 10 dies.
  
2. Resoltes, si és procedent, les observacions formulades per les organitzacions sindicals, es resoldrà la constitució provisional de les borses de treball, les quals seran trameses per a la seua exposició en els òrgans assenyalats en l'article 10, paràgraf 1r de l'Orde de l ?11 de juny de 2002.
  
3. Les persones interessades tindran un termini de 10 dies per a, davant de la Direcció General de Justícia:
  
a) Reclamar sobre qualsevol de les dades contingudes en les llistes, segons el model que s'acompanya com a annex IV.
  
b) Optar per la borsa a què volen pertànyer, cas d'estar inclosa en més d'una, d'acord amb el model que s'acompanya com a annex V. I si no exercita l'opció se l'inclourà en la borsa en què tinguen millor posició.
  
4. Resoltes les reclamacions seran publicades les borses definitives, amb el mateix procediment que per a la resolució provisional.
  
Setena. Recursos
  
Contra la present resolució, que posa fi a la via administrativa, es podrà interposar recurs contenciós administratiu davant dels jutjats contenciosos administratius de València en un termini de dos mesos, comptadors des del sendemà de la seua publicació, conforme el que disposen els articles 8.2, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí de la interposició de recurs potestatiu de reposició, davant de la Direcció General de Justícia, en el termini d'un mes, comptador a partir del sendemà de la seua publicació, conforme el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.